Broj: 711-I-1906-M-139/21-02-17

Zagreb, 10. studenoga 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu : Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Stjepana Basara, zamjenika gradonačelnika Grada Ozlja do 3. lipnja 2021.,** za davanjem mišljenja Povjerenstva, na 146. sjednici, održanoj 10. studenoga 2021.g., daje sljedeće

**MIŠLJENJE**

**I. Sukladno odredbama ZSSI-a, nema zapreke da trgovačko društvo AQUAESTIL PLUS** **d.o.o., u kojem je dužnosnik Stjepan Basar, zamjenik gradonačelnika Grada Ozlja do 3. lipnja 2021., jedan od dva osnivača (imatelja poslovnih udjela), podnese kreditni zahtjev Hrvatskoj banci za obnovu i razvoj (u daljnjem tekstu: HBOR) niti da nadležno tijelo HBOR-a, sukladno svojim ovlastima i internim pravilima, podneseni kreditni zahtjev odobri te sklopi ugovor o dodjeli kredita s navedenim poslovnim subjektom.**

**II. U odnosu na postupke pred Povjerenstvom:**

**- odlukom od 12. rujna 2019. Povjerenstvo je utvrdilo da je dužnosnik za vrijeme obnašanja dužnosti zamjenika gradonačelnika Grada Ozlja počinio povredu članka 14. stavka 1. ZSSI-a, koja proizlazi iz obavljanje funkcije direktora u društvima AQUAESTIL PLUS d.o.o. i AQUAESTIL PPN d.o.o. te upravljanja obrtom METALIZACIJA BASAR, kao i povredu članka 16. stavka 1. ZSSI-a, koja proizlazi iz propusta prenošenja upravljačkih prava na povjerenika na temelju udjela u kapitalu navedenih društva, za što je dužnosniku izrečena sankcija u iznosu od 4.000,00 kn te je upućen da navedene povrede otkloni u roku 30 dana. Novačana sankcija izvršena je u cijelosti, međutim, iz podataka sudskog i obrtnog registra proizlazilo je da dužnosnik nije otklonio povrede te je slijedom istog otvoren novi predmet P-199/21, u kojem još nije donesena odluka,**

**- povodom zahtjeva dužnosnika vezano za postupak izvlaštenja nekretnina u njegovu vlasništvu u korist Grada Ozlja Povjerenstvo je dalo mišljenje M-144/17, te je dužnosnik naknadno dostavio dokaze da je postupio sukladno uputi iz toga mišljenja.**

Obrazloženje

 U Povjerenstvu je 28. listopada 2021. pod brojem 711-U-5256-M-139/21-01-4 zaprimljen zahtjev za mišljenjem dužnosnika Stjepana Basara, zamjenika gradonačelnika Grada Ozlja do 3. lipnja 2021., povodom kojeg se vodi predmet broj M-139/21.

 Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Stjepan Basar obnašao dužnost zamjenika gradonačelnika Grada Ozlja u mandatu 2017. – 2021. te da je istu prestao obnašati 3. lipnja 2021.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Stjepan Basar povodom obnašanja dužnosti zamjenika gradonačelnika Grada Ozljaobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je dužnost zamjenika gradonačelnika Grada Ozljaprestao obnašati 3. lipnja 2021. te da ga i tijekom razdoblja od 12 mjeseci od prestanka obnašanja ove dužnosti obvezuju odredbe Zakona o sprječavanju pranja novca i financiranju terorizma. Dužnosnik navodi da je vlasnik udjela i član Uprave u trgovačkom društvu AQUAESTIL PLUS d.o.o. iz Zagreba, OIB: 31474494722 te da je s danom 14. listopada 2021. prenio upravljačka prava koja proizlaze iz vlasništva nad poslovnim udjelom u navedenom društvu na drugog člana Uprave.

Nadalje navodi da navedeno društvo namjerava stupiti u poslovni odnos s HBOR-om te da je u tijeku postupak obrade zahtjeva za kredit HBOR-a za obrtna sredstva po Mjeri Covid-19.

Dužnosnik navodi kako je u svrhu odobravanja kredita potrebno pisano mišljenje Povjerenstva je li postupio ispravno po ranijim odlukama Povjerenstva, kao i vode li se protiv njega postupci pred Povjerenstvom.

Uvidom u podatke sudskog registra nadležnog Trgovačkog suda u Zagrebu, utvrđeno je da je pod matičnim brojem subjekta: 020013724, upisano trgovačko društvo AQUAESTIL PLUS d.o.o., čiji je dužnosnik jedan od dva osnivača (imatelja poslovnih udjela) te jedna od dva direktora društva.

Člankom 4. stavkom 3. ZSSI-a propisano je da se poslovnim odnosom u smislu ZSSI-a smatraju ugovori o javnoj nabavi, državne potpore i drugi oblici stjecanja sredstava od tijela javne vlasti te koncesije i ugovori javno-privatnog partnerstva, stoga se i stjecanje sredstava sklapanjem ugovora o kreditu s HBOR-om kao tijelom javne vlasti, smatra poslovnim odnosom u smislu ZSSI-a.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva.

Sukladno članku 17. stavku 1. ZSSI-a poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Prema članku 20. stavku 3. ZSSI-a obveze koje za dužnosnika proizlaze iz članka 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo obrazlaže da pojedine zabrane i ograničenja propisane odredbama ZSSI-a obvezuju dužnosnika i u razdoblju od 12 mjeseci od dana prestanka obnašanja dužnosti. Navedeno se odnosi i na zabranu stupanja u poslovni odnos tijela javne vlasti u kojem je dužnosnik obnašao dužnost vlasti s poslovnim subjektom u kojem dužnosnik ima 0,5% ili više udjela u vlasništvu.

ZSSI, međutim, ne sadrži odredbe kojima bi bila propisana zabrana stupanja u poslovni odnos između poslovnog subjekta u vlasništvu dužnosnika i tijela javne vlasti različitog od onog u kojem je dužnosnik obnašao dužnost.

 S obzirom da je u konkretnom slučaju riječ o poslovnom odnosu između trgovačkog društva AQUAESTIL PLUS d.o.o., kojem je dužnosnik Stjepan Basar jedna od dva suosnivača, i HBOR-a kao tijela javne vlasti u kojem dužnosnik nije obnašao dužnost, sukladno odredbama ZSSI-a, nema zapreke da navedeni poslovni subjekt podnese HBOR-u zahtjev za odobrenjem kredita, kao ni zapreke da, po odobrenju navedenog zahtjeva, dođe do sklapanja ugovora o kreditiranju.

Nadalje, u odnosu na okolnosti je li dužnosnik postupio po ranijim odlukama te vode li se protiv njega drugi postupci moguće povrede ZSSI-a, Povjerenstvo je odlukom Broj: 711-I-1891-P-389-18/19-05-11 od 12. rujna 2019. utvrdilo da je dužnosnik Stjepan Basar istovremenim obnašanjem dužnosti zamjenika gradonačelnika Grada Ozlja i obavljanjem poslova direktora društava AQUAESTIL PLUS d.o.o. i AQUAESTIL PPN d.o.o., u razdoblju od stupanja na dužnost 8. lipnja 2017.g. do dana donošenja predmetne Odluke, počinio povredu članka 14. stavka 1. ZSSI-a, kao i da je propustom prenošenja upravljačkih prava na povjerenika, na temelju udjela u kapitalu trgovačkog društva AQUAESTIL PLUS d.o.o., u razdoblju od stupanja na dužnost 8. lipnja 2017.g. do dana donošenja ove odluke, te kapitalu trgovačkog društva AQUAESTIL PPN d.o.o., u razdoblju od stupanja na dužnost 8. lipnja 2017.g. do 31. listopada 2017.g., u kojima ima više od 0,5% udjela u vlasništvu, počinio povredu članka 16. stavka 1. ZSSI-a.

Navedenom je Odlukom utvrđeno da je dužnosnik istovremenim obnašanjem navedene dužnosti i obavljanjem poslova upravljanja obrtom Obrt za obradu i presvlačenje metala, METALIZACIJA BASAR u vlasništvu dužnosnika, u razdoblju od stupanja na dužnost 8. lipnja 2017.g. do dana donošenja iste odluke, počinio povredu članka 14. stavka 1. ZSSI-a.

Za ove je povrede izrečena sankcija obustave isplate dijela mjesečne neto plaće dužnosnika u iznosu od 4.000,00 kn, koja je u cijelosti izvršena te je dužnosnik istom odlukom upućen da u roku od 30 dana od njezina zaprimanja otkloni utvrđene povrede odredbi ZSSI-a, jer će u u protivnom, Povjerenstvo protiv dužnosnika pokrenuti novi postupak zbog povrede odredbi ZSSI-a.

Nadalje, postupajući sukladno odluci 12. rujna 2019. vezano za otklanjenje utvrđenih povreda iz ove odluke, u provedbi postupka administrativne provjere izvršenim uvidom u podatke nadležnog sudskog, odnosno obrtnog registra, utvrđeno je da dužnosnik nije izvršio prijenos upravljačkih prava u trgovačkim društvima AQUAESTIL PLUS d.o.o. te AQUAESTIL PPN d.o.o., niti u obrtu METALIZACIJA BASAR te da je upisan kao direktor trgovačkih društava AQUAESTIL PLUS d.o.o. i AQUAESTIL PPN d.o.o., slijedom čega je Povjerenstvo dana 27. kolovoza 2021. po službenoj dužnosti otvorilo novi predmet P-199/21, u kojem još nije donesena odluka. Dužnosnik u svom zahtjevu ističe kako je dana 14. listopada 2021. prenio upravljačka prava u društvu AQUAESTIL PLUS d.o.o., ali nije dostavio dokaz o tome.

Konačno, Povjerenstvo u mišljenju Broj: 711-I-1126-M-144/17-02-18 od 12. srpnja 2017. dalo dužnosniku uputu kako postupiti vezano za izvlaštenje njegovih nekretnina u korist Grada Ozlja, te je dužnosnik naknadno dostavio dokaze da je postupio sukladno uputi iz mišljenja.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Stjepan Basar, elektronička dostava
2. Objava na internetskoj stranici Povjerenstva
3. Pismohrana